Psykoterapeut Janani Ranganathan har samlet fem gode råd til, hvordan du skal håndtere julens mange opgaver.

Der skal både købes gaver, bages småkager, og hygges lidt ekstra, men der er ikke kommet flere timer i døgnet, det er bare blevet jul. Mange forbinder derfor julen med stress, hvor der egentlig skulle være hygge. Men Janani Ranganathan, der er psykoterapeut kommer her med fem gode råd til, hvordan du kan undgå julestress. 1. Tillad dig selv at acceptere, at du kan have blandede følelser omkring julen. - Vi ved alle sammen godt, at den perfekte jul ikke findes. Så i stedet skal du tilstræbe dig at finde den gode jul for DIN familie, siger Janani Ranganathan. 2. Det er en god idé at lave en plan eller et juleprogram for, hvad der skal ske i god tid. - Tænk over, hvad der kan vente, og hvad der skal laves lige nu. Der er ikke noget i vejen for at spørge om hjælp, hvis du har brug for det, siger hun og fortsætter: - En god idé er også at få fordelt tingene i ugerne, så man starter med for eksempel at lave småkagerne i den første uge og køber gaver den næste uge. Det hele behøver ikke at blive gjort på samme tid, siger psykoterapeut Janani Ranganathan. 3. Særligt for børn og unge fylder julen rigtig meget, og det kan også være en udfordring for forældrene. - Der er det vigtigt, at man husker at trække vejret sammen, og det er vigtigt at passe rigtig godt på dem, siger hun. 4. Hyg dig ikke mere, end du kan holde til. - Stop med at spise, når du er mæt eller gå hjem, når du er fyldt op af sociale indtryk. 5. Du må gerne vælge den lette løsning. - Det er helt okay at gå på facebook og lave et fælles julekort til familien, og det er okay at købe julegaverne på nettet eller købe en færdig dej ved bageren. Der er ingen grund til at stresse over det, eller have dårlig samvittighed. Man når det, man når, siger Janani Ranganathan.